《赠朱德裕 其二》
宋代·周孚

高冠岌云霓，修佩缀兰茝。潘洪已鬼录，尚喜之子在。

平生诗作已，见子始追悔。奕奕清圆句，极力有不逮。

政缘一饭先，厚礼辱始隗。莫年专一壑，谤语溢四海。

逢人欲话子，恐子重得罪。古学寒如灰，到此已千载。

非无力学士，始励终则怠。子兮其勉旃，河清宁可待。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。